Diari Oficial de la Generalitat Valenciana


Sumari del DOGV 7651, del 05-11-2015 (2015/8894)

RESOLUCIÓ de 28 d'octubre de 2015, de la vicepresidenta i consellera d'Igualtat i Polítiques Inclusives, sobre la creació de la Comissió Mixta d'Atenció i Acollida a Persones Refugiades i Desplaçades.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7651

Data del DOGV
:   05-11-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/8894


Data del document
:   28-10-2015

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * migració forçosa
    * reglament intern
    * refugiat
    * legislació
    * refugiat polític
    * ajuda als refugiats

RESOLUCIÓ de 28 d'octubre de 2015, de la vicepresidenta i consellera d'Igualtat i Polítiques Inclusives, sobre la creació de la Comissió Mixta d'Atenció i Acollida a Persones Refugiades i Desplaçades. [2015/8894]  
L'actual èxode protagonitzat per les persones refugiades i desplaçades provinents de Síria, té un caràcter excepcional i ha desbordat totes les previsions, la qual cosa fa necessari sumar els esforços de les institucions i de la societat civil, per a donar resposta a les necessitats existents.  
La Comunitat Valenciana ha de donar resposta a la crisi humanitària que colpeja durament Síria, que ha produït un èxode massiu de persones refugiades que no troben una resposta àgil i efectiva d'acollida al si de la Unió Europea.  
L'article 10.3 de l'Estatut d'Autonomia de la Comunitat Valenciana, al descriure els àmbits en què la Generalitat centrarà els seus esforços en polítiques socials d'integració, assenyala que «en tot cas, l'actuació de la Generalitat se centrarà primordialment en els àmbits següents: [...] drets i atenció social de les persones immigrants amb residència a la Comunitat Valenciana».  
Per la seua banda, l'article 59.5 de l'Estatut d'Autonomia establix que «la Generalitat col·laborarà amb el Govern d'Espanya pel que fa a polítiques d'immigració», del que es deduïx que la Comunitat Valenciana té un important paper a exercir en esta qüestió, en especial en el camp de la integració i l'atenció de les persones immigrants en la societat d'acollida.  
El Consell, en la reunió del dia 4 de setembre de 2015, va aprovar una declaració institucional sobre la resposta a la situació per la qual travessen les persones refugiades i asilades al si de la Unió Europea; igualment el Consell, mitjançant acord de data 29 de setembre de 2015, va declarar la seua intenció de crear una Comissió Mixta d'Atenció i Acollida a Persones Refugiades i Desplaçades, encomanant a la Vicepresidència i Conselleria d'Igualtat i Polítiques Inclusives la realització dels tràmits necessaris encaminats a la creació de la dita comissió, incloent-hi la invitació a participar a altres administracions públiques i entitats especialitzades en l'atenció a les persones refugiades i desplaçades; per tot això, resolc:  
  
Primer  
Encarregar a la Direcció General d'Inclusió Social dependent d'esta Vicepresidència i Conselleria d'Igualtat i Polítiques Inclusives, centre directiu competent en matèria «d'inclusió social, integració de les persones migrants i voluntariat social», d'acord amb l'article 15 del Decret 152/2015, de 18 de setembre, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, la creació d'una comissió mixta per a coordinar i posar en marxa els mecanismes i recursos públics necessaris per al desenvolupament del Pla d'atenció a les persones sol·licitants d'asil i refugiats a la Comunitat Valenciana, amb les funcions següents:  
  
a) Coordinació de les línies polítiques d'atenció i protecció social de les persones refugiades i desplaçades.  
b) Coordinació de les línies en matèria de cooperació internacional que afecten directament les persones refugiades i desplaçades.  
c) Coordinació de les polítiques sociosanitàries dirigides a les persones refugiades i desplaçades.  
d) Coordinació de les polítiques educatives i d'escolaritat de les persones refugiades i desplaçades menors, i també de les persones que estigueren cursant estudis en el seu país d'origen.  
e) Coordinació de les polítiques actives d'ocupació i inserció sociolaboral.  
f) Polítiques inclusives en la diversitat ètnica, religiosa, familiar i foment de programes per a la inclusió i la interculturalitat.  
g) Gestió i disseny de programes d'immersió lingüística, aprenentatge de valencià i castellà i traducció de les llengües que ho necessiten.  
  
h) Garantia que tot el procés d'acollida i inclusió social de les persones refugiades i desplaçades tinga una perspectiva de gènere.  
La comissió mixta estarà composta pels membres següents:  
1. Presidència: la persona titular de la conselleria competent en matèria d'igualtat i polítiques inclusives.  
2 Vicepresidència: la persona titular de la secretaria autonòmica competent en matèria d'inclusió i de l'Agència Valenciana de la Igualtat.  
3. Vocals:  
1r. Nou vocals, representants del Consell, amb rang de director general, pertanyents a les àrees d'inclusió social, servicis socials, cooperació i solidaritat, assistència sanitària, política educativa, treball i benestar laboral, igualtat en la diversitat, política lingüística i multilingüisme i igualtat de gènere.  
2n. Un vocal, representant de la Federació Valenciana de Municipis i Províncies.  
3r. Tres vocals, representants de les diputacions de València, Alacant i Castelló, respectivament.  
4t. Un vocal, representant de les universitats de la Comunitat Valenciana.  
5é. Cinc vocals, representants d'entitats especialitzades en el treball amb persones refugiades i desplaçades, amb major representativitat en el sector.  
4. La secretaria de la comissió l'exercirà un funcionari adscrit a la Direcció General d'Inclusió Social, amb veu però sense vot.  
  
Segon  
Ordenar la publicació de la present resolució en el Diari Oficial de la Comunitat Valenciana.  
  
València, 28 d'octubre de 2015.- La vicepresidenta i consellera d'Igualtat i Polítiques Inclusives: Mónica Oltra Jarque.